खेरती जा रही हो। एक लाल रंग की मछली हर समय उसके पीछे क्यों दौड़ती रहती थी, सोचकर तनिमा मन ही मन दुखी हो जाती थी। दो-तीन दिन से वह उस मछली को देख रही थी, उस मछली ने तैरना छोड़ दिया था। जार के शीशे की दीवार पर हर समय अपने सिर से टक्कर मार रही थी। ऐसा लग रहा था जैसे वह उस शीशे की दीवार को तोड़ कर, बाहर आने के लिए आतुर हो। मछली की इस व्यग्र-बेचैनी ने तनिमा को भीतर से झकझोर-सा दिया था।उसे तो ऐसा लगने लगा था, मानो वह काँच की दीवार पर नहीं, बल्कि उसके हृदय की दीवार पर अपना सिर फोड़ रही हो। वह बार-बार चेष्टा कर रही थी कि मछली दीवार पर सिर फोड़ना छोड़ दे। मगर वह असफल रही। अंत में वह मछली मर गयी। तनिमा का हृदय शोक के आँसूओं से भीग गया।
उसी दिन, भरी दुपहरी को जब एसटीडी का फुल चार्ज लगता था, बेटे का फ़ोन आया था, "माँ। मैं घर लौट आऊँगा, पापा को लेने भेजो।"
"क्यों लौट आओगे? ऐसा क्या हो गया अचानक?"
"मैं अपने घर में पढाई करके प्रवेश-परीक्षा दूंगा। यहाँ की पढाई मुझे बिल्कुल ही अच्छी नहीं लग रही है।"
बेटे की इन बातों को सुनकर चारों तरफ अँधेरा ही अँधेरा दिखाई देने लगाथा तनिमा को।महेश के हाथ में रिसीवर देकर, वह बैठ गयी थी सोफे पर। कितनी दृढ़ता थी बेटे की इन बातों में! बिना कुछ तर्क-वितर्क किये महेश राजी हो गए थे और कहने लगे थे, "ठीक है, मैं आ रहा हूँ, तुम अपना सारा सामान बांध कर तैयार रखना।"
सिर्फ सात दिनों के बाद ही बेटा लौट आया था स्वप्न-बाज़ार से। पांच-हज़ार रुपये के बदले में खरीद कर लाया था, स्वप्न विक्रेताओं के स्टांप लगा हुआ बैग और कुछ अभ्यास प्रश्न-पत्र, इतना ही।
बेटे के आने के बाद घर में फिर से पहले जैसी चल-पहल लौट आई थी, पर तनिमा को हर-चीज पर चिडचिडाहट लग रही थी। बात-बात में वह वह बेटे 